Hekk kif l-Ewropa tipprova trażżan il-kriżi tal-Covid19, il-Membri tal-Parlament Ewropew isostnu li l-ħarsien tad-demokrazija, tal-istat tad-dritt u tad-drittijiet fundamentali huwa kruċjali Sitwazzjonijiet ta' kriżi jesiġu miżuri ta' kriżi, u fl-Istati Membri ddaħħlu fis-seħħ miżuri ta' emerġenza biex jitrażżan it-tixrid tal-pandemija tal-Covid‐19. Dan spiss wassal għal restrizzjonijiet fuq id-drittijiet taċ-ċittadini, inkluż pereżempju d-dritt tal-assemblea u tal-libertà tal-moviment, u żieda fl-awtorità tal-fergħat eżekuttivi tal-gvern. Waqt li għaraf il-ħtieġa ta' miżuri speċjali, il-Parlament, f'riżoluzzjoni tas-17 ta' April, qal li dawn iridu jkunu konformi mal-istat tad-dritt, proporzjonali u relatati b'mod ċar mal-kriżi tas-saħħa. Il-Membri tal-PE enfasizzaw ukoll li l-miżuri jridu jkunu limitati fiż-żmien u soġġetti għal skrutinju regolari. Il-Membri tal-PE jappellaw għal azzjonijiet konkreti biex jiġi ppreservat l-istat tad-dritt Matul is- sessjoni plenarja tas-17 ta' April , il-Membri tal-PE esprimew tħassib dwar il-miżuri ta' emerġenza fl-Ungerija u fil-Polonja. Dawn jirrigwardaw l-aktar l-istat ta' emerġenza indefinit u s-setgħa l-ġdida tal-gvern li jiddeċiedi b'digriet fl-Ungerija, u d-deċiżjoni tal-Polonja li torganizza elezzjonijiet presidenzjali matul il-pandemija, minkejja tħassib dwar kemm dawn l-elezzjonijiet jistgħu jkunu ġusti, minħabba mekkaniżmi ġodda ta' parteċipazzjoni u kwistjonijiet marbutin mal-kampanja elettorali. L-MEPs talbu lill-Kummissjoni u lill-Kunsill jiżguraw li l-azzjonijiet kollha meħuda mill-Istati Membri jkunu konformi mal-valuri u t-trattati tal-UE. laqgħa tal-Kumitat għal-Libertajiet Ċivili fit-23 ta' April , il-Membri tal-PE enfasizzaw il-ħtieġa tar-rispett tad-drittijiet fundamentali kollha, inklużi l-protezzjoni tad-data u l-privatezza, fl-Istati Membri kollha, u appellaw lill-Kummissjoni Ewropea biex toħroġ linji gwida. Il-Grupp ta' Monitoraġġ tad-Demokrazija, l-Istat tad-Dritt u d-Drittijiet Fundamentali (DRFMG) tal-Kumitat LIBE qed jissorvelja mill-qrib l-impatt tal-miżuri ta' emerġenza li jittieħdu mill-Istati Membri. Il-Kummissarju għall-Ġustizzja Didier Reynders wiegħed li l-Kummissjoni se tkompli tissorvelja mill-qrib is-sitwazzjoni rigward l-istat tad-dritt fl-Istati Membri. Il-Membri tal-PE appellaw għal azzjoni deċiżiva mill-Kunsill u l-Kummissjoni biex jiġu indirizzati l-vjolazzjonijiet l-aktar serji fil-Polonja u fl-Ungerija u kkritikawhom għan-nuqqas ta' progress fil- proċeduri li għaddejjin skont l-Artikolu 7(1) , li jistgħu jwasslu għal sanzjonijiet inkluż it-telf tad-drittijiet tal-vot fil-Kunsill, jekk jiġi stabbilit li jkun hemm riskju ċar ta' ksur serju tal-valuri tal-UE. Skopri liema huma l- 10 affarijiet li l-UE qed tagħmel biex tiġġieled il-coronavirus Is-sitwazzjoni fil-Polonja u l-Ungerija Minħabba r-restrizzjonijiet ta' emerġenza marbutin mal-Covid‐19, fil-bidu ta' April, il-Polonja ddeċidiet li torganizza l-elezzjonijiet presidenzjali tal-10 ta' Mejju bil-posta. L-organizzazzjoni ta' elezzjonijiet f'nofs pandemija u t-tibdil tal-kodiċi elettorali daqshekk qrib tal-elezzjonijiet huma problematiċi. Waqt li l-Ministru tal-Ġustizzja Pollakk Zbigniew Ziobro stqarr mal-MEPs li r-riformi kienu konformi mad-dispożizzjonijiet fi Stati Membri oħra, il-maġġoranza tal-MEPs li tkellmu staqsew jekk huwiex possibbli li jkun hemm elezzjonijiet ħielsa u ġusti fiċ-ċirkostanzi attwali. Hemm ukoll tħassib dejjem jikber dwar l-indipendenza tal-ġudikatura fil-Polonja wara r-riformi riċenti, filwaqt li l-imħallfin li jikkontestawhom qed jiffaċċjaw proċeduri dixxiplinari. Dan l-aħħar tqajjem tħassib dwar l-ostakli għall-implimentazzjoni tad-deċiżjonijiet tal-Qorti tal-Ġustizzja Ewropea. Barra minn hekk, il-Membri tal-PE huma mħassba dwar ir-riformi proposti dwar id-drittijiet tal-LGBTI u dwar restrizzjonijiet fuq il-liġi dwar l-abort u l-edukazzjoni sesswali. L-Ungerija ddikjarat stat ta' emerġenza minħabba l-Covid‐19 fit-23 ta' Marzu, li ppermetta lill-gvern jiddeċiedi b'digriet. Il-Parlament wera tħassib kbir dwar is- setgħat eżekuttivi akbar b'riżultat tad-deċiżjoni, li m'għandhomx limitu ta' żmien ċar. Is-sett il-ġdid ta' miżuri relatati mal-coronavirus jinkludi ħames snin ħabs għat-tixrid ta' informazzjoni ħażina, li jqanqal tħassib li l-gvern jista' jiċċensura lill-midja, filwaqt li kien hemm rapporti ta' attakki fuq awtoritajiet lokali u negozji pubbliċi mmexxija mill-oppożizzjoni, u żieda fit-tħassib dwar id-drittijiet fundamentali. Il-passi li jmiss Il-Kumitat LIBE se jabbozza rapport interim dwar id-determinazzjoni ta' riskju ċar ta' ksur serju tal-istat tad-dritt mill-Polonja Il-Kunsill mistenni jqiegħed id-diskussjonijiet u l-proċeduri relatati mal-proċeduri tal-Artikolu 7 li għaddejjin kontra l-Polonja u l-Ungerija lura fuq l-aġenda. Kuntest F'riżoluzzjoni f'Jannar, il-Parlament qal li l-istat tad-dritt fil-Polonja u l-Ungerija mar għall-agħar mindu ż-żewġ proċeduri paralleli skont ġew attivati fl-2017 u fl-2018. Minn mindu faqqgħet il-kriżi tal-coronavirus, l-affarijiet marru għall-agħar. Aktar informazzjoni Segwi s-sessjoni ta' wara nofsinhar tal-Kumitat LIBE (valutazzjoni tal-miżuri ta' emerġenza) Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF